b'\n_START_ARTICLE_\nOlli Lokki\n_START_PARAGRAPH_\nOlli Kristian Lokki (28. huhtikuuta 1916 Helsinki \xe2\x80\x93 6. maaliskuuta 1994 Helsinki) oli suomalainen matemaatikko._NEWLINE_Olli Lokin is\xc3\xa4 oli historioitsija ja koulumies, professori Karl Olof Lindeqvist. Olli Lokki kirjoitti ylioppilaaksi vuonna 1934 Helsingin suomalaisesta normaalilyseosta, opiskeli Helsingin yliopistossa, valmistui maisteriksi vuonna 1939 ja v\xc3\xa4itteli tohtoriksi Rolf Nevanlinnan johdolla vuonna 1947. Lokin funktioteorian alaan kuuluvan v\xc3\xa4it\xc3\xb6skirjan nimi on \xc3\x9cber analytische Funktionen deren Dirichletintegrale endlich ist und die in gegebenen Punkten vorgeschriebene Werte annehmen._NEWLINE_Olli Lokin opinnot katkaisi sota. Jatkosodan aikana Lokki toimi matemaatikkona Ilmavoimien esikunnan Ilmatorjuntaosastossa. Sodan j\xc3\xa4lkeen Lokki siirtyi assistentiksi Helsingin yliopiston matematiikan laitokseen, ja toimittuaan yhden lukuvuoden oppikoulunopettajana h\xc3\xa4n sai vuonna 1945 nimityksen Teknillisen korkeakoulun matematiikan lehtoriksi. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli vuoteen 1953. Tuolloin h\xc3\xa4net nimitettiin saman oppilaitoksen matematiikan apulaisprofessoriksi. Vuodesta 1962 aina el\xc3\xa4kkeelle siirtymiseens\xc3\xa4 asti vuoteen 1979 Lokki oli Teknillisen korkeakoulun sovelletun matematiikan professori. Helsingin yliopiston matematiikan dosentti Lokki oli vuodesta 1952. Olli Lokki toimi viel\xc3\xa4 vuosina 1980\xe2\x80\x931984 Teknillisten tieteiden akatemian toimitusjohtajana._NEWLINE_Olli Lokki edisti opetuksessaan erityisesti tilastomatematiikan ja operaatiotutkimuksen menetelmien soveltamista k\xc3\xa4yt\xc3\xa4nn\xc3\xb6n ongelmien ratkaisuun. H\xc3\xa4n oli laajasti verkottunut akateemisten piirien ulkopuolellakin. Lokki oli Suomen Laadunvalvontayhdistyksen kunniaj\xc3\xa4sen ja European Consortium for Mathematics in Industry -yhteis\xc3\xb6n kunniaj\xc3\xa4sen. Suomalaisen Tiedeakatemian j\xc3\xa4seneksi Olli Lokki valittiin vuonna 1979._NEWLINE_Olli Lokin vanhin poika on professori Juhani Lokki.'